Dvořák, Oskar, poslanec NR SR (2024-10-29):
Ďakujem za slovo, pán predsedajúci. Ja teda vítam pána ministra u nás prvýkrát v Národnej rade. Ja sa pokúsim byť teda aj konštruktívny a nebudem rozprávať teda celých tridsať minút a pokúsim sa teda dať tomu taký kontext a stanovisko nášho klubu. Ja zároveň teda konštatujem, že zároveň teda ešte aj ex post trošku v tomto pochválim, aj keď to pre mňa nebolo zvyčajné, pani ministerku Dolinkovú, že rok sme sa teda nedočkali nejakej legislatívy v parlamente, nevideli sme nejaké reformnejšie zámery, nejaké systémovejšie zámery, tak toto je jeden z tých, ktorý je z tej väčšej legislatívy, z nejakých systémovejších zmien, čo ja teda vnímam, o čom už môžme teda diskutovať, čo by sa ako malo robiť, a nie je to iba také nejaké malinké plátanie dier. Ja teda oceňujem aj pána ministra, že beriem to tak, že si to vlastne osvojil a že prichádza s tým do parlamentu už ako so svojím zámerom, čo teda ja tiež vítam. Ja zároveň vidím teda, chcem aj oceniť viacero oblastí, ktoré sa tam riešia, či už to bolo spomenuté napríklad tie mŕtve duše, tie registre, tak ja chcem teda povedať, že toto naozaj je tiež dobrá vec. Nie je to nejaká akože ekonomicky prevratná, zachraňujúca vec pre tú poisťovňu, pre ten celý systém, ale zároveň je to proste že dobrá vec, nech si upraceme registre, nech tu zbytočne nelietajú nejaké peniaze za ľudí, ktorí majú 105 rokov alebo už by dávno mali byť vyradení. Zároveň ja chcem veľmi aj oceniť tú starostlivosť pre ľudí bez domova, ktorá sa tam rozširuje, a ja si myslím, že je to veľmi múdry krok. Ide to tým západným smerom, to, čo krajiny na západ od nás idú tým, týmto smerom. A má to jednoduchú logiku. Ľudia bez domova často neplatia zdravotné poistenie a potom nechodia k lekárovi, nemali často, ani na Slovensku na to doteraz nemali nárok, na nejakú bežnú, štandardnú starostlivosť. To znamená, že veľmi často nejaké ich problémy potom sa stali akútnymi a museli zbytočne si volať potom sanitky alebo urgenty a potom oveľa drahšie, náročnejšie sme ich museli riešiť na tých samotných urgentoch alebo zaťažovať zdravotnú službu. Tento, toto, čo tu ja vidím, má práve za cieľ toto odstrániť a snaží sa nejaký aj štandard, nejakú štandardnú starostlivosť bežnú dať aj takýmto ľuďom, aby práve za cieľom toho, aby niečo, teda nezaťažovali ten akútny systém. Zároveň teda, a tuto budem aj trošku kritický voči predošlej pani ministerke, zavádzajú sa opäť finančné benefity. Finančné benefity, ktoré ale boli zrušené už teda za jej mandátu. A tu chcem teda jasne povedať, že tie benefity vtedy ako fungovali a boli vo väčšej výške, teraz sa tie benefity znižujú, budú približne mať takú akože asi polovičnú nejakú hodnotu oproti tomu, ako fungovali predtým. Tie finančné benefity predtým slúžili, hlavne čo sa týka tých zubných benefitov, na to, že ony do veľkej miery kompenzovali doplatky alebo vysoké doplatky, ktoré museli platiť pacienti, keď chodili k zubárom. Zároveň to pôsobilo teda aj motivačne, že sme ich lákali na rôzne prevencie, zubné hygieny. To znamená, že menej sme míňali potom peňazí na nejaké akútne starostlivosti, ale zároveň to teda riešilo aj veľkú tému, ktorú by sme tu mohli rozdiskutovať, čo sú doplatky, neúnosnosť doplatkov u lekárov. No a tu ja zároveň teda... že, samozrejme, to bolo neoptimálne riešenie, že máme tu nejaké poisťovnícke benefity a budeme tým sanovať nejakú dieru v tom, že tá dostupnosť tej zdravotnej starostlivosti je nízka práve kvôli tým doplatkom. A tu ja vlastne chcem aj apelovať na pána ministra, že myslím si, že je extrémne dôležité, aby sme sa už v najbližšej dobe začali, už je to naozaj veľmi akútna téma, aby sme sa začali venovať tej téme tých doplatkov. Pretože tým, že, keď som sa bavil aj so zubárskou komorou a s niektorými zubármi, ktorí majú veľké kliniky po celom Slovensku, tak oni práve hovorili, že tie zubné benefity prinášali práve nejakých možno až 15 – 20 % do toho systému tých peňazí. A práve teraz, keď tie peniaze sme zobrali cez tie zubné benefity, ľudia si to musia viac doplácať. No a teraz to síce zavádzame, ale už to nebude presne v takej forme, už tie benefity budú vyzerať inak, budú v polovičnej hodnote, ale zároveň sa nevyriešil ten problém tých doplatkov. V tom samotnom programovom vyhlásení vlády máte aj napísané, že urobíte nejaký audit doplatkov a následne prídete aj s nejakými riešeniami. Ja som počul teda už od minulej pani ministerky, že nejaký audit doplatkov sa už teda robí, ale ja si myslím, že už je aj namieste, aby sme teda začali riešiť komplexne tému doplatkov, pretože to je jeden z faktorov, ktorý teda, keď sa pozrieme aj na celkovú tú tému tej konsolidácie, transakčná daň pre ambulancie, znížené prostriedky aj pre ambulancie, ktoré napríklad mali ísť pre platy, zvýšená inflácia, toto sú všetko veci, ktoré sa budú prenášať na pacientov na zvýšených doplatkoch. Práve preto je o to podľa mňa dôležitejšie neriešiť to cez benefity, ktoré tuto sú a cez ktoré sme to riešili v minulosti, ale naozaj venovať sa tej téme tých doplatkov komplexnejšie už tuto aj v pléne Národnej rady. Zároveň tu riešite teda aj v tom samotnom zákone rozširovanie kompetencií úradu pre dohľad, aby mohol skôr zasiahnuť, ak vidíme, že niekto môže smerovať k ozdravnému plánu. Toto ja kvitujem, ja som to kritizoval aj v minulosti, keď to minulá vláda uvoľňovala, že sa to tu môže, že úrad bude môcť zasiahnuť raz ročne. Tuto to vraciate tuším raz kvartálne, že bude môcť ten úrad zasiahnuť, veľmi dobrá vec. Ale zároveň tu sa aj dostávame k tej téme, že ja zároveň keď sa pozriem aj na to, že riešite tu tie mŕtve duše v tých registroch, čo priamo ovplyvňuje financie v našom poistnom systéme. Riešite kompetencie úradu pre dohľad, aby vedel teda efektívnejšie kontrolovať poisťovne, čo ja všetko kvitujem, ale zároveň ono to má slúžiť na to, aby teda tie poisťovne dobre hospodárili. No a všetci, viacerí, ktorí ste ma tu už počúvali dlhšie v pléne, tak viete, že napríklad keď sa pozrieme na Všeobecnú zdravotnú poisťovňu, tam ten problém hospodárenia je naozaj že veľký. Už sa tu pol, trištvrte roka rozprávame o tom, že tá predikovaná strata celého sektora môže byť okolo 150 miliónov. Ja by som aj tuto chcel apelovať, že keď už riešime aj kontrolu a dohľad nad zdravotnými poisťovňami, zdravotným poistením, tak podľa mňa je urýchlene nutné aj stabilizovať tú situáciu v tej Všeobecnej zdravotnej poisťovni. Vieme dlho, že máme tam nejakú predikovanú stratu. Minulá pani ministerka nejak neukázala nám ten ozdravný plán. Povedala pravdepodobne, že sa tam niečo deje. Vidíme, vidíme to na tých sekaniach limitov, vidíme to na sekaniach zmlúv, vidíme to teda ale aj na tých efektoch pre pacientov. Zároveň ale čo teda my nevidíme, je, že nejak transparentne že by ste sa postavili, či už riaditeľstvo, alebo ministerstvo, a povedali ste nám teda veľmi jasne, že toto bude ten ozdravný plán, takto ideme stabilizovať tú poisťovňu, takýto vplyv na pacientov to bude mať, takýto to nebude mať. Zároveň je veľmi ťažké, aby tá poisťovňa prechádzala nejakým ozdravným plánom, ak teda nemá stále, nejaké stále vedenie, nemá generálneho riaditeľa. Myslím si, že to bude asi, predpokladám, že jedna z agend, ktorú riešite. Ja si myslím, že toto sú veci, že keď už riešime dohľad nad zdravotným poistením, tak pozrieť sa aj teda, aby lepšie fungovala tá naša štátna poisťovňa. To znamená, že ona teda potrebuje podľa mňa že urýchlene generálneho riaditeľa, potrebujeme vedieť, ako to pôjde ďalej. Potrebujeme, ja by som veľmi aj ocenil, keby sme mali my prednesené, my tu poslanci, ale aj samotná verejnosť, aby mala veľmi transparentne povedané, že ako bude ten ozdravný plán vyzerať, lebo zatiaľ sme, teda nebolo to komunikované. A zároveň tým pádom aj pacienti aby vedeli, aký bude ten dopad toho ozdravného plánu. Pretože zatiaľ čo teda iba uniklo na verejnosť, bolo to, že vidíme, ako som to už spomínal, že vidíme jednodňové chirurgie, ako sa im dávajú limity. To znamená, že to naozaj z dňa na deň môže spôsobiť to, že ľuďom zrušíte nejaké operácie šedého zákalu, nejaké ortopedické výkony, natiahne sa im to o niekoľko mesiacov. Vidíme, že niektoré možno jednodňové chirurgie sa odzmluvňujú. To ja predpokladám, však možno mi to aj niekto vysvetlíte, ja predpokladám, že to je práve dôsledok toho ozdravného plánu, a práve to je na tom zlé, že vidíme, že sa tu niečo deje, upravujú sa tu nejaké finančné toky, ale nie je to transparentne komunikované. To je z mojej strany všetko, ale ja teda chcem aj povedať, ja zatiaľ teda vidím že dobré veci v tomto zákone. Zatiaľ v tom prvom čítaní my sa to chystáme podporiť. Uvidíme, dúfam, že nový pán minister nenaskočí úplne na tú trajektóriu, aká sa tu diala pri minulých zákonoch, že ja keď som aj v prvom čítaní niečo pochválil, tak potom som videl teda rôzne prílepky od poslancov alebo na výbore. Tak ja teda dúfam, že aj s tou kultúrou tvorby legislatívy teda vykročíme do nového obdobia trošku inak. Ďakujem za pozornosť.